VITTMA OĦRA TAT-TERRORIŻMU Kmieni din il-ġimgħa żewġ żgħażagħ ta' 19-il sena, Adel Kermiche u Abdel Malik Petitjean, daħlu fi knisja f'Saint-Etienne-du-Rouvray u qatlu lil Jacques Hamel, qassis ta' 86 sena. Fi żmien qasir l-Istat Iżlamiku ħa r-responsabbiltà ta' dan l-attakk b'filmati li allegatament juru lil dawn iż-żgħażagħ jaħilfu l-lealtà tagħhom lejn dan il-grupp terroristiku. Iż-żewġ terroristi nqatlu mill-Forzi tal-Ordni hekk kif ippruvaw joħorġu mill-knisja. L-identifikazzjoni ta' Petitjean kienet aktar kumplessa minn ta' Kemiche b'konsegwenza tal-feriti f'wiċċu li ħallietlu l-isparatura mal-pulizija. Iż-żewġ żgħażagħ kienu ilhom xhur taħt osservazzjoni minħabba l-fatt li ppruvaw jidħlu fis-Sirja mit-Turkija, rotta li f'bosta każijiet tindika assoċjazzjoni terroristika. JAGĦŻEL LIL BARNIER Il-President tal-Kummissjoni Ewropea Jean Claude Juncker għażel lil Michel Barnier biex imexxi taskforce fi ħdan l-istess Kummissjoni li se tkun responsabbli mill-aspett tekniku tal-ħruġ tar-Renju Unit mill-Unjoni Ewropea. Bosta bnadi fil-midja Brittanika ma tantx ħadu pjaċir bl-għażla ta' Barnier hekk kif huwa kien il-kummissarju Ewropew responsabbli għas-swieq interni bejn l-2010 u l-2014. Din il-pożizzjoni poġġietu f'konflitt dirett mal-Gvern Brittaniku hekk kif kien iż-żmien meta l-Unjoni Ewropea kienet qiegħda tfittex li tirregola aktar is-swieq finanzjarji wara l-kriżi tal-2007-2008. Huwa mistenni li Barnier jadotta pożizzjoni kemxejn iebsa fil-konfront tar-Renju Unit li ma tikkompromettix il-prinċipji Ewropej, speċjalment fejn jidħol is-suq komuni. JITLOB MAĦFRA Nhar il-Ġimgħa li għadda Papa Franġisku żar il-kamp ta' konċentrament ta' Auschwitz-Birkenau li jinsab madwar 70 kilometru 'l bogħod mill-belt ta' Krakow, il-Polonja. Dan il-kamp sar sinonimu mal-ħruxija tal-ideoloġija Nażista fil-konfront tal-minoritajiet etniċi fejn huwa maħsub li nqatlu 'l fuq minn miljun persuna innoċenti f'dan is-sit biss. Iż-żjara tal-Papa seħħet fil-jum li fih kien qiegħed jiġi mfakkar il-75 anniversarju mill-mewt ta' Massimiljanu Kolbe, martri li tilef ħajtu f'dan il-kamp wara li offra li jieħu post priġunier ieħor li kien ikkundannat għall-mewt. Matul iż-żjara Franġisku talab għall-vittmi ta' dan il-qtil tal-massa u ħalla messaġġ fil-ktieb tal-viżitaturi fejn talab maħfra lil Alla għall-krudeltà li seħħet f'dan il-post. ITEMMU L-ASSOĊJAZZJONI TAGĦHOM F'filmat li kien imxandar il-Ħamis li għadda, il-grupp terroristiku Sirjan magħruf bħala Nusra Front ħabbar li se jtemm il-koperazzjoni tiegħu ma' al-Qaeda. Skont Mohamed al-Golani, il-kap ta' dan il-grupp, Nusra Front ħa din id-deċiżjoni biex pajjiżi oħra ma jibqgħux jużaw din l-assoċjazzjoni bħala skuża biex jattakkaw lis-Sirja. Wara din mossa, il-grupp huwa mistenni li jikkopera aktar ma' militanti lokali biex jirreżisti l-kampanja militari tal-President Bashar al-Assad u l-alleati tiegħu. Fil-passat dan it-tip ta' koperazzjoni kienet diffiċli għax ħafna militanti Sirjani kienu jissuspettaw mill-intenzjonijiet ta' Nusra Front minħabba r-relazzjoni li kellhom ma' al-Qaeda, li huma meqjusin bħala forza barranija. LURA GĦAN-NORMAL? Il-President tar-Russja Vladimir Putin u dak tat-Turkija Tayyip Erdogan huma mistennijin li jiltaqgħu fid-9 ta' Awwissu biex jagħmlu pass ieħor 'il quddiem fit-titjib tar-relazzjoni bejn il-pajjiżi rispettivi tagħhom. Għal diversi snin, din ir-relazzjoni kienet waħda ta' ħbiberija. Madankollu, f'Novembru li għadda l-forzi tal-ajru tat-Turkija waqqgħu ajrupjan Russu li kien qiegħed jipparteċipa f'kampanja militari fis-Sirja. Din il-mossa ostili wasslet għal skambju ta' akkużi iebes bejn il-mexxejja u l-impożizzjoni ta' diversi sanzjonijiet ekonomiċi min-naħa tar-Russja fuq it-Turkija. Madankollu, ftit tal-ġimgħat ilu l-President Russu Vladimir Putin ħabbar li kien lest li jirrevedi dawn is-sanzjonijiet; deċiżjoni li mistennija tkun implimentata b'mod uffiċjali wara li ż-żewġ mexxejja jiltaqgħu f'Awwissu. JOQTOL 19-IL PERSUNA Ir-residenti tar-raħal ta' Sagamihara, li jinsab madwar erbgħin kilometru 'l bogħod minn Tokyo, kienu maħsudin b'aħbar kerha nhar it-Tlieta li għadda. Dan hekk kif sar magħruf li Satoshi Uematsu, raġel ta' 26 sena, daħal f'Tsukui Yamayuri En, faċilità li tospita diversi persuni b'diżabbiltà u qatel 19 minnhom b'sikkina waqt li kienu għadhom reqdin. Uematsu kien eksimpjegat f'din il-faċilità u kien magħruf mal-awtoritajiet għall-problemi psikoloġiċi tiegħu. Fil-fatt, fi Frar li għadda kien imdaħħal fi sptar mentali wara li sostna li kien lest li joqtol persuni li għandhom diżabbiltà serja. Madankollu, huwa kien ġie rilaxxat f'Marzu meta l-kundizzjoni mentali tiegħu dehret li stabbilizzat ruħha.